《刘躔甫许以古诗集见假而竟不至代书促之》
宋代·林希逸

好书千束且万束，前身后身读不足。刘郎好古喜收诗，一篇半篇惜如玉。

知君此性人所希，旁人浪指为书痴。旁人肉眼君似月，好句何从向渠说。

相逢剑客心相许，青萍莫惜当筵舞。

作者简介：福州福清人，字肃翁，号竹溪、庸斋。理宗端平二年进士。善画能书，工诗。淳祐中，为秘书省正字。景定中，迁司农少卿。官终中书舍人。有《易讲》、《考工记解》、《竹溪稿》、《鬳斋续集》等。